**POROČILO O IZMENJAVI V NIJMEGNU,**

**DRUGI SEMESTER 2023**

**Kako ste bili zadovoljni z izmenjavo in zakaj?**

Z izmenjavo sem bil izjemno zadovoljen, saj je to neprecenljiva izkušnja, ki bi jo po mojem mnenju obvezno moral izkusiti vsak študent. Ker si podan v drugo okolje, med drugo kulturo, ti razširi obzorja in odpre oči, če imaš srečo z dobrim študijskim programom, potem je tudi to ogromen plus, saj dobiš nova znanja in sposobnosti. Poleg tega pa je izmenjava izredno zabavna, težko ti je dolgčas. Spoznaš ljudi iz vseh možnih kultur in koncev sveta, na koncu se je celo še težko vrniti, saj se teh ljudi navadiš, ampak je velika prednost, saj imaš poznanstva na vseh možnih koncih sveta. Če razmišljaš o izmenjavi, nehaj razmišljati in se odloči zanjo!

**Ste imeli redna predavanja v angleščini ali samo občasne konzultacije?**

Nismo niti meli klasičnih predavanjih, vse je bilo v stilu „vaj“, kot jih imamo mi v skupini nekje 20ih ljudi, vse je bilo v angleščini in to v zelo dobri, način študija je bil zelo drugačen, kot smo ga navajeni na naši fakulteti. Imeli smo pa tudi osebne konzultacije s profesorji, tudi vedno si se lahko obrnil nanje.

**Kako bi ocenili kakovost študija?**

Nikoli v svojem času izobrazbe še nisem doživel takšnega nivoja študija, bilo je res zelo kvalitetno. Profesorji so nas tretirali kot resnično enakopravne, bili smo izjemno kolegialni, poskrbeli so za zaupanje in za to, da smo res imeli skupinsko mentaliteto, da smo držali skupaj in da nismo imeli samo profesionalnih odnosov znotraj učilnic, ampak tudi osebne, ki so le izboljšali zaupanje in sodelovanje. Program je sicer bil zelo poseben, ampak mislim, da je za osebnostno rast in širjenje obzorij za vsakega človeka, ne samo študenta socialnega dela, saj te močno spodbuja, da osebnostno zelo rasteš – tako v osebnem kot profesionalnem vidiku.

**Kakšni so bili profesorji?**

Zelo dobri, močno podučeni, ampak tudi zelo različni in vsak nekaj posebnega, unikatnega. Zelo dobro so vzpostavili komunikacijo, tudi nizozemski študentje\_ke so bili presenečeni, kako so bili pošteni do nas, nas spodbujali in nas tretirali kot enakopravne.

**Bi kateri predmet/profesorja posebej pohvalili/skritizirali?**

Lahko bi govoril o vsakem, ampak se raje osredotočim na profesorja Emiela Van Beersa. Na prvi pogled je zelo poseben, saj je (kar se za odraslega zdi nenavadno) igriv in dela nepričakovane zadeve, ampak vse, kar dela, je izredno spontano. Ima zelo ustvarjalne, unikatne metode poučevanja in spodbujanja k učenju, ampak hkrati zna biti zelo socialnodelovni, ko pride do resnih, osebnih pogovorov, saj si veliko zapomnni in se vidi, da ga študentje in ljudje na sploh zanimajo in zna to povezati z njegovimi izkušnjami in te opolnomoči. Čez leto mi je postal nek vzor, saj res spoštujem, kakšen je kot človek.

**Kakšni so življenjski stroški v primerjavi s temi v Sloveniji?**

So krepko višji, najemnina je precej draga, javni prevoz (vlaki, avtobusi) je tudi cenovno visok, cene v gostilnah tako za hrano kot pijačo so precej višje kot pri nas, ampak so cene v trgovinah skorajda enake našim, tudi cene fitnesov oz. na sploh, kar se tiče športov, so članarine ipd. veliko nižje kot pri nas, kar je presenetljivo, ker so plače veliko večje in je standard življenja višji. Velika prednost je tudi kolo, saj se lahko z njim pelješ kamorkoli in je odlična opcija za prevoz, hkrati pa pripomore k zdravemu življenjskemu slogu.

**Koliko je treba imeti za namestitev?**

Jaz sem bil v stavbi Vossenveld, plačeval sem 445 €, ampak sem imel svojo sobo in kopalnico. Živel sem z osmimi ostalimi študenti, ampak zaradi tega družbe ni primanjkovalo. Velika prednost je, da ti tamkajnšja univerza uredi bivanje, cene sob v vseh stavbah so podobne.

**Je ustanova velika?**

Ja, ogromna, saj deluje bolj kot „mini mesto“. V stavbi je ogromno učilnic, plesnih, glasbenih, umetniških, potem tudi gostilne, kantine in restavracije – pravzaprav kar si lahko zamisliš, lahko najdeš.

**Sprejme veliko tujih študentov?**

Da, tako teh, ki so na izmenjavi, kot teh, ki redno študirajo.

**Kakšne so možnosti za druženje z domačimi in tujimi študenti?**

Načeloma so enake, ampak se tuji študentje\_ke več družijo, saj so v istih stavbah, razredih ipd., dogodki so organizirani za tuje študente itd. Nizozemski študentje marsikdaj živijo izven mesta študija in so vozači, imajo službe, hobije in ne toliko časa, ampak se boste uspeli tudi z njimi zelo povezati, sploh jaz sem se z njimi povezal v razredni skupini.

**Kakšno je mesto?**

Lepo, velikost bi lahko primerjal z Mariborom, malokdaj je gneča po mestu in vse najdeš v mestu, kar potrebuješ.

**Kako je bilo poskrbljeno za obšolske dejavnosti?**

Obšolskih dejavnosti je ogromno in je težko na vse iti, saj jih dnevno organizirajo različne organizacije, univerze itd. Kar se tiče športa, je zelo dobra zadeva študentski športni center Radboud, ki ima članarino za 20 evrov, v športnem centru pa je fitnes, različna igrišča ipd. Opcija za to članarino se je prijaviti na skoraj vsak šport, ki vam pade na pamet.

**Kaj priporočate študentom, ki nameravajo iti na študij tja?**

Da naj ne razmišljajo preveč in se odločijo zanj. Vsekakor pa me naj kontaktirajo, z veseljem pomagam in še kaj več razložim.

**Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?**

Da. (ninoornik5@gmail.com)